b"\n_START_ARTICLE_\nSpinel\n_START_SECTION_\nLastnosti pravega spinela\n_START_PARAGRAPH_\nSpinel kristalizira v kubi\xc4\x8dnem kristalnem sistemu. Obi\xc4\x8dajna oblika kristala je oktaeder, pogosto dvoj\xc4\x8dek. Ima nepopoln oktaedri\xc4\x8den razkol in \xc5\xa1koljkast lom. Njegova trdota je 8, gostota pa 3,5-4,1 g/cm\xc2\xb3. Je prozoren ali neprozoren s steklastim ali motnim sijajem. Lahko je brezbarven, po navadi pa je rde\xc4\x8d, moder, zelen, rumen, rjav ali \xc4\x8drn. V \xc5\xa0ri Lanki so na\xc5\xa1li tudi bel spinel, ki pa se je izgubil. Nekateri spineli spadajo med najbolj cenjene okrasne kamne. Najbolj znani so Black Prince's Ruby in Timur ruby iz britanskih kronskih draguljev in Cote de Bretagne iz nekdanjih francoskih kronskih daguljev. Najve\xc4\x8dji poznani spinel je Samarijski spinel, ki tehta 500 karatov (100 g)._NEWLINE_Prozorni rde\xc4\x8di spineli se imenujejo spinelni ali balaski rubini. Do 18. stoletja so jih ena\xc4\x8dili z rubini, potem pa za\xc4\x8deli ime rubin uporabljati samo za rde\xc4\x8de razli\xc4\x8dke korunda, spinele pa so preimenovali v spinel. Ime balaski rubini je nastalo iz imena Balascia, ki je staro ime za provinco Badah\xc5\xa1an v Centralni Aziji ob zgornjem toku reke Kokha v Afganistanu. Badah\xc5\xa1an je bil ve\xc4\x8d stoletij glavni vir rde\xc4\x8dih in ro\xc5\xbenatih spinelov.\n_START_SECTION_\nNahajali\xc5\xa1\xc4\x8da\n_START_PARAGRAPH_\nNahajali\xc5\xa1\xc4\x8da pravih spinelov so bila dolgo \xc4\x8dasa samo re\xc4\x8dni prodi v \xc5\xa0ri Lanki ter  apnenci v provinci Badak\xc5\xa1an v Afganistanu in Mogok v Burmi. Nedavno so zelo kakovostne spinele odkrili tudi  v marmorjih v Luc Yenu v Vietnamu, Mahengeju in Matombu v Tanzaniji ter Tsavu v Keniji in prodih v Tunduruju v Tanzaniji in Ilakaki na Madagaskarju.  Spineli se nahajajo tudi v metamorfnih mineralih in kot primarni mineral v redkih mafi\xc4\x8dnih vulkanskih kamninah. V teh vulkanskih kamninah so imele magme relativen primanjkljaj alkalij glede na vsebnost aluminija, zato so se aluminijevi oksidi izlo\xc4\x8dili kot korund, ali pa so se spojili z magnezijevim oksidom v spinel. To je tudi eden od razlogov, da so rubini in spineli pogosto na istih nahajali\xc5\xa1\xc4\x8dih._NEWLINE_Spinel (Mg,Fe)(Al,Cr)\xe2\x82\x82O\xe2\x82\x84 je pogost v peridotitu v najbolj zgornjem delu zemeljskega pla\xc5\xa1\xc4\x8da na globimi od 450\xc2\xa0km, kjer se olivin pretvarja v spinel, do pribli\xc5\xbeno 670\xc2\xa0km. V ve\xc4\x8djih globinah se spinel oksidira. V globinah, ki so znatno manj\xc5\xa1e od Mohorovi\xc4\x8di\xc4\x87eve nezveznosti, je v peridotitu bolj stabilen aluminijev mineral plagioklaz._NEWLINE_Spinel (Mg,Fe)Al\xe2\x82\x82O\xe2\x82\x84 je pogost mineral v nekaterih hondritnih meteoritih.\n_START_SECTION_\nStruktura\n_START_PARAGRAPH_\nNormalne strukture spinelov so obi\xc4\x8dajno kubi\xc4\x8dni gosti skladi oksidov z eno tetraedri\xc4\x8dno in dvema tetraedri\xc4\x8dnima intersticijskima prazninana na oksid. Teraedri\xc4\x8dne praznine so manj\xc5\xa1e od oktaedri\xc4\x8dnih. Ioni B\xc2\xb3\xe2\x81\xba zaradi svojega naboja zasedejo oktaedri\xc4\x8dne praznine, vendar lahko zasedejo samo polovico praznin. Ioni A\xc2\xb2\xe2\x81\xba zasedejo 1/8 tetraedri\xc4\x8dnih praznin. \xc4\x8ce imajo ioni primerljive velikosti, tak\xc5\xa1na zasedba maksimira mre\xc5\xbeno energijo. Primer normalnega spinela je MgAl\xe2\x82\x82O\xe2\x82\x84._NEWLINE_Inverzne spinelne strukture se od normalnih razlikujejo po tem, da je treba pri njih upo\xc5\xa1tevati stabilizacijske energije kristalnega polja (CFSE)  prisotnih prehodnih kovin. Nekateri ioni imajo izrazite  prioritete v oktaedri\xc4\x8dnih prazninah, kar je odvisno od \xc5\xa1tevila d-elektronov. \xc4\x8ce imajo ioni A\xc2\xb2\xe2\x81\xba veliko prioriteto v oktaedri\xc4\x8dnih prazninah, se bodo vrinili v te praznine in iz njih izrinili polovico B\xc2\xb3\xe2\x81\xba ionov v tetraedri\xc4\x8dne praznine. \xc4\x8ce imajo iono B\xc2\xb3\xe2\x81\xba majhno ali ni\xc4\x8dno  stablilizacijsko energijo oktaedri\xc4\x8dnih praznin (OSSE), nimajo nobene prednosti in bodo  zasedli tetraedri\xc4\x8dne praznine. Primer inverznega spinela je magnetit Fe\xe2\x82\x83O\xe2\x82\x84, \xc4\x8de imajo ioni Fe\xc2\xb2\xe2\x81\xba (A\xc2\xb2\xe2\x81\xba) visoki spin d\xe2\x81\xb6, ioni Fe\xc2\xb3\xe2\x81\xba (B\xc2\xb3\xe2\x81\xba) pa visoki spin d\xe2\x81\xb5._NEWLINE_Porazdelitev kationov v spinelih so dolgo \xc4\x8dasa razlagali s teorijo kristalnega polja. Ker oktaedri\xc4\x8dne in tetraedri\xc4\x8dne praznine v kristalni mre\xc5\xbei generirajo razli\xc4\x8dne koli\xc4\x8dine CFSE, bi morala biti najbolj stabilna tak\xc5\xa1na razporeditev obeh vrst kationov, ki generira najve\xc4\x8djo CFSE. Tak\xc5\xa1ni trditvi so nasprotovali Burdet in njegovi sodelavci in dokazali, da je prioriteto la\xc5\xbee razlo\xc5\xbeiti z relativno velikostjo atomskih orbital s in p obeh udele\xc5\xbeenih atomov. Dominantna stabilizacijska interakcija v trdninah namre\xc4\x8d ni stabilizacijska energija kristalnega polja, ki jo generirajo interakcije ligandov z d-elektroni, pa\xc4\x8d pa interakcije \xcf\x83 med kovinskimi kationi in oksidnimi anioni.  Tak\xc5\xa1en pristop lahko razlo\xc5\xbei anomalije v kristalnih strukturah spinelov, ki jih teorija kristalnega polja ne more razlo\xc5\xbeiti. Na ta na\xc4\x8din se lahko razlo\xc5\xbei opazna prioriteta kationov Al\xc2\xb3\xe2\x81\xba do oktaedri\xc4\x8dnih praznin in Zn\xc2\xb2\xe2\x81\xba do tetraedri\xc4\x8dnih. Teorija kristalnega polja zanju trdi, da nimata nobenih prioritet.\n_START_SECTION_\nSinteti\xc4\x8dni spinel\n_START_PARAGRAPH_\nSinteti\xc4\x8dni spinel so po naklju\xc4\x8dju sintetizirali \xc5\xbee sredi 18. stoletja."